Swak groei, swak vaste investering ’n ernstige bron van kommer – Solidariteit - Solidariteit WêreldSolidariteit Wêreld
Tuis › Mediaverklarings › Swak groei, swak vaste investering ’n ernstige bron van kommer – Solidariteit
Swak groei, swak vaste investering ’n ernstige bron van kommer – Solidariteit
In sy kommentaar op Statistieke Suid-Afrika (Stats SA) se bekendmaking vandag van die Bruto Binnelandse Produk (BBP-) syfers vir die derde kwartaal van 2016, het die vakbond Solidariteit met ernstige kommer kennis geneem van die swak groeivlakke in die Suid-Afrikaanse ekonomie. Volgens Stats SA het die ekonomie op seisoenaal aangepaste en geannualiseerde terme met ’n skamele 0,2% van 2016 K2 tot 2016 K3 gegroei (0,7% van 2015 K3 tot 2016 K3 jaar-tot-jaar).
Volgens Gerhard van Onselen, ekonomiese navorser verbonde aan die Solidariteit Navorsingsinstituut (SNI), staan die swak bruto kapitaalvorming deur sakeondernemings in die privaat sektor veral uit in die BBP-syfers. “As daar gekyk word na die jaar-tot-jaar groeikoers in bruto vastekapitaalvorming (BVKV) – ’n meting wat vaste investering in die ekonomie bepaal – word ’n totale afname van ’n geskatte R165,5 miljard in K3 2015 tot R155,4 miljard in K3 2016 waargeneem – dit verteenwoordig ’n jaar-tot-jaar afname van 6,1%. Voorts het die kapitaalvorming in die privaat sektor van ’n geskatte R103,7 miljard in K3 2015 tot R95,2 miljard in K3 2016 afgeneem – ’n jaar-tot-jaar afname van 8,2%,” het Van Onselen aangetoon.
“Volgens Stats SA se BBP-syfers het die privaat sektor se vaste beleggingsgroei sedert die begin van 2014 aansienlik verlangsaam en het dit ná die derde kwartaal van 2015 duidelik negatief gedraai. Dit is problematies aangesien vaste investering ’n besonder belangrike investeringskategorie is, des te meer in die geval van vaste investering deur die privaat sektor,” het Van Onselen verduidelik.
Volgens Van Onselen blyk dit uit die syfers dat die privaat sektor met hul rande stem deurdat beleggings in vaste bates soos grond, masjinerie en toerusting nie teen dieselfde vinnige tempo as in die verlede geskied nie. “Investering is die lewensaar van enige ekonomie; ŉ afname in beleggings uit die privaat sektor sal afbreuk doen aan die toekomsvooruitsigte van die ekonomie,” het Van Onselen verduidelik. “Hoewel nie veel aan eksterne ekonomiese toestande gedoen kan word nie, is dit nou gebiedend noodsaaklik om stappe te oorweeg om die dinamiek van die privaat sektor te versterk en te verbeter. Hervormings om vryer markte, minder regulasies en rompslomp teweeg te bring en afstand te doen van skadelike beleidsrigtings wat beleggings afskrik, kan veel vermag om vooruitsigte vir nuwe beleggings deur die privaat sektor te verbeter,” het Van Onselen gesê. Save Ander Artikels
Mynsterftes in 2016 teleurstellend – Solidariteit	Die vakbond Solidariteit het vandag gesê dat geen noemenswaardige verbetering ingetree het in die getal mynsterftes wat gedurende 2016 aangeteken is in vergelyking met dié van 2015 nie. Volgens statistieke wat die minister van minerale hulpbronne bekendgemaak het, het 73 mynwerkers gedurende 2016 in Suid-Afrikaanse myne omgekom, in vergelyking met die 77 werkers wat gedurende […]	Reuseskikking namens lid by SAPD weens regstellende aksie – Solidariteit	Die vakbond Solidariteit het vandag ’n reuseskikking namens een van sy lede in die Suid-Afrikaanse Polisiediens (SAPD) bereik. Dit volg nadat hierdie lid weens regstellende aksie telkens oor die hoof gesien is vir bevordering. Volgens Anton van der Bijl, hoof van Solidariteit se Sentrum vir Billike Arbeidspraktyke, is daar op grond van ras teen hierdie […]	Ons sal nie toelaat dat Barbrook dieselfde pad loop as Lily-myn nie – Solidariteit	Die vakbond Solidariteit het vandag gesê dat hy nie sal toelaat dat Barbrook-myn, wat onlangs onder besigheidsredding geplaas is, dieselfde pad as sy sustermyn, Lily, loop nie. Dit volg nadat Solidariteit vandeesweek met die besigheidsreddingpraktisyn (BRP) oor die Barbrook-situasie vergader het. Volgens Connie Prinsloo, adjunkhoofsekretaris van die mynboubedryf by Solidariteit, het Solidariteit by die […]	1